EELNÕU

31.10.2024

VABARIIGI VALITSUS

MÄÄRUS

**Vabariigi Valitsuse 14. detsembri 2006. a määruse nr 256 „Välislähetustasu ja abikaasatasu maksmise ning teenistuja kulude katmise kord“ muutmine**

Määrus kehtestatakse „Välisteenistuse seaduse“ § 63 lõike 3, § 65 lõigete 1, 4 ja 6, § 66 lõike 5 ja § 67 lõike 4 alusel.

**§ 1. Määruse muutmine**

Vabariigi Valitsuse 14. detsembri 2006. a määruses nr 256 „Välislähetustasu ja abikaasatasu maksmise ning teenistuja kulude katmise kord“ tehakse järgmised muudatused:

**1)** määruse pealkiri muudetakse ja sõnastatakse järgmiselt:

**„Välislähetustasu ning abikaasa- ja registreeritud elukaaslase tasu maksmise ning teenistuja kulude katmise kord“**;

**2)** määruse preambulis asendatakse tekstiosa „1, 4 ja 6“ tekstiosaga „1, 4, 6 ja 10“;

**3)** määruses asendatakse sõna „abikaasa“ sõnadega „abikaasa või registreeritud elukaaslane“ vastavas käändes;

**4)** määruses asendatakse sõna „abikaasatasu“ sõnadega „abikaasa- ja registreeritud elukaaslase tasu“ vastavas käändes;

**5)** paragrahvi 1 lõike 1 punkti 3 täiendatakse pärast sõna „suurendamise“ sõnadega „protsendimäär ja“;

**6)** paragrahvi 1 lõiget 1 täiendatakse punktiga 7 järgmises sõnastuses:

„7) teise riiki tööle asumise hüvitise määr.“;

**7)** paragrahvi 1 täiendatakse lõikega 3 järgmises sõnastuses:

„(3) Määruses erialadiplomaadi ja Välisministeeriumi koosseisuvälise haldusteenistuja kohta sätestatut kohaldatakse avaliku teenistuse seaduse § 45 alusel pikaajalisse välislähetusse saadetud ametnikule (edaspidi *ametnik*) ning lähetajaministeeriumi või selle valitsemisala asutuse kohta sätestatut teda lähetavale ametiasutusele, kui määruses ei ole sätestatud teisiti või see ei ole vastuolus määruse mõttega.“;

**8)** paragrahvi 2 lõige 2 muudetakse ja sõnastatakse järgmiselt:

„(2) Erialadiplomaadi ja koosseisuvälise haldusteenistuja (edaspidi koos*koosseisuväline teenistuja*) välislähetustasu, perekonnaliikmete eest suurendatud välislähetustasu ja abikaasa- ja registreeritud elukaaslase tasu maksab ning 4. peatükis nimetatud kulud katab lähetajaministeerium või selle valitsemisala asutus (edaspidi ka *lähetajaministeerium*).“;

**9)** paragrahvi 2 lõige 4 tunnistatakse kehtetuks;

**10)** paragrahvi 2 täiendatakse lõikega 51 järgmises sõnastuses:

„(51) Põhjendatud juhul võib katta või hüvitada need välislähetusega seotud kulud, mis on tekkinud enne välislähetuse algust.“;

**11)** paragrahvi 2 lõige 6 muudetakse ja sõnastatakse järgmiselt:

„(6) Käesolevas määruses käsitletud kulude katmise või hüvitamisega seotud otsuse teeb Välisministeeriumi kantsler või lähetajaministeeriumi kantsler või kummagi volitatud isik.“;

**12)** paragrahvi 4 lõiked 1 ja 2 muudetakse ning sõnastatakse järgmiselt:

„(1) Diplomaatide välislähetustasu lähtesummad eurodes on järgmised:

1) erakorraline ja täievoliline suursaadik, kes juhib välisesindust 767

2) erakorraline ja täievoliline suursaadik, kes ei juhi välisesindust;

saadik, asjur, peakonsul, konsul (välisesinduse juhina),

asekonsul (välisesinduse juhina), välisesinduse asejuht 704

3) minister-nõunik, talituse direktor 672

4) nõunik, kaitseatašee, pressiesindaja, jurist 576

5) abi, lauaülem, konsul, asekonsul 544

6) karjääridiplomaadi kandidaat 480

(2) Haldusteenistujate välislähetustasu lähtesummad eurodes on järgmised:

1) välisesinduse allüksuse juht 531

2) ekspert, referent, spetsialist 480

3) sekretär, juhiabi, tehnik-autojuht 416“;

**13)** paragrahvi 4 täiendatakse lõikega 21 järgmises sõnastuses:

„(21) Ametniku välislähetustasu lähtesumma on 559 eurot.“;

**14)** paragrahvi 4 lõige 3 tunnistatakse kehtetuks;

**15)** paragrahvi 5 lõige 3 tunnistatakse kehtetuks;

**16)** paragrahvi 6 lõike 2 esimene lause muudetakse ja sõnastatakse järgmiselt:

„Välislähetustasu makstakse üldjuhul iga kuu viimasel tööpäeval.“;

**17)** paragrahvi 6 lõike 3 kolmandas lauses asendatakse sõnad „haldusküsimuste asekantsleri“ sõnadega „kantsleri või lähetajaministeeriumi kantsleri või kummagi volitatud isiku“;

**18)** paragrahvid 7 ja 8 tunnistatakse kehtetuks;

**19)** paragrahvi 9 lõige 1 muudetakse ja sõnastatakse järgmiselt:

„(1) Teenistujaga kaasasoleva abikaasa, registreeritud elukaaslase või tugiisiku eest suurendatakse teenistuja välislähetustasu 70% võrra.“;

**20)** paragrahvi 9 lõiget 3 täiendatakse teise lausega järgmises sõnastuses:

„Ametniku välislähetustasu suurendatakse iga kaasasoleva lapse eest 35% võrra § 4 lõikes 21 nimetatud ametniku välislähetustasu lähtesumma alusel arvutatud välislähetustasust.“;

**21)** paragrahvi 10 lõige 1 tunnistatakse kehtetuks;

**22)** paragrahvi 10 lõige 3 muudetakse ja sõnastatakse järgmiselt:

„(3) Kaasasoleva perekonnaliikme eest suurendatud välislähetustasu maksmine lõpetatakse, kui perekonnaliige lahkub alaliselt asukohariigist või asub elama teenistujast eraldi leibkonda.“;

**23)** paragrahv 11 tunnistatakse kehtetuks;

**24)** paragrahvi 12 lõige 1 tunnistatakse kehtetuks;

**25)** paragrahvi 12 lõikest 2 jäetakse välja sõna „mittetöötavale“;

**26)** paragrahvi 12 lõige 3 muudetakse ja sõnastatakse järgmiselt:

„(3) Teenistuja esitab iga kuu 15. kuupäeval Välisministeeriumile või lähetajaministeeriumile andmed abikaasa või registreeritud elukaaslase asukohariigis viibitud päevade, tema töötamise või teenuse osutamise ning teenitud tulu kohta.“;

**27)** paragrahvi 13 lõige 1 tunnistatakse kehtetuks;

**28)** paragrahvi 13 lõige 3 muudetakse ja sõnastatakse järgmiselt:

„(3) Abikaasa- ja registreeritud elukaaslase tasu maksmine lõpetatakse, kui abikaasa või registreeritud elukaaslane asub elama teenistujast eraldi leibkonda või lahkub alaliselt asukohariigist, välja arvatud § 14 lõikes 4 toodud alusel.“;

**29)** paragrahvi 14 lõiked 1–3 tunnistatakse kehtetuks;

**30)** paragrahvi 14 lõike 4 esimene lause muudetakse ja sõnastatakse järgmiselt:

„Kui teenistuja kutsutakse Välisministeeriumi, lähetajaministeeriumi või asukohariigi algatusel tagasi enne lähetusaja lõppemist ja teenistujaga kaasasolev abikaasa või registreeritud elukaaslane ei leia pärast Eestisse naasmist tööd, jätkatakse abikaasa- ja registreeritud elukaaslase tasu maksmist teenistuja kirjaliku taotluse ja Välisministeeriumi kantsleri või lähetajaministeeriumi kantsleri või kummagi volitatud isiku otsuse alusel kuni abikaasa või registreeritud elukaaslase tööleasumiseni, kuid mitte kauem kui kuue kuu jooksul pärast Eestisse naasmist.“;

**31)** paragrahvi 14 lõiked 5–7 tunnistatakse kehtetuks;

**32)** paragrahvi 15 lõige 3 muudetakse ja sõnastatakse järgmiselt:

„(3) Abikaasa- ja registreeritud elukaaslase tasu kantakse üle abikaasa või registreeritud elukaaslase arvelduskontole iga kuu viimasel tööpäeval. Kui abikaasa- ja registreeritud elukaaslase tasu makstakse välja välisesinduse asukohariigi valuutas, kohaldatakse makse tegemisel § 6 lõikes 3 sätestatut.“;

**33)** paragrahvi 15 lõige 5 tunnistatakse kehtetuks;

**34)** paragrahvi 16 lõiked 3–6 muudetakse ja sõnastatakse järgmiselt:

„(3) Teenistuja isikliku vara vedamisel kaetakse kuni 21 m3 vara veo kulud. Kui teenistujaga on kaasas rohkem kui kolm perekonnaliiget, kaetakse kuni 26 m3 vara veo kulud. Kulude hüvitamise ulatus otsustatakse enne kolimist ja kulud hüvitatakse esitatud arvete alusel.

(4) Kui teenistujal on põhjendatud vajadus võtta isiklikku vara kaasa lõikes 3 nimetatust suuremas mahus või võtta kaasa vara, mille transport nõuab erikäsitlust, esitab ta Välisministeeriumile või lähetajaministeeriumile otsustamiseks sellekohase põhjendatud taotluse.

(5) Välisministeerium või lähetajaministeerium kindlustab teenistuja isikliku vara selle vedamisel vastavalt vara tegelikule väärtusele, kuid mitte rohkem kui 35 000 euro väärtuses. Erandjuhul võib otsustada eriti väärtusliku isikliku vara kindlustada suuremas väärtuses.

(6) Kui isiklik vara ei jõua lähetuskohta või tagasi Eestisse mõistliku aja jooksul pärast või enne teenistuja kohalejõudmist, hüvitatakse vastavalt eelnevalt esitatud taotluse alusel otsustatule riietus- ja muude esmatarbeesemete vedu lennukis ülekaalulise pagasina.“;

**35)** paragrahvi 16 täiendatakse lõikega 7 järgmises sõnastuses:

„(7) Kui teenistuja ja kaasasoleva abikaasa või registreeritud elukaaslase abielu lahutatakse või kooseluleping lõpetatakse välislähetuse jooksul, hüvitatakse endise abikaasa või registreeritud elukaaslase isikliku vara veo kulud tema elukohariiki, arvestades käesolevas paragrahvis sätestatud tingimusi.“;

**36)** paragrahvi 17 lõige 1 muudetakse ja sõnastatakse järgmiselt:

„(1) Teenistujale hüvitatakse järgmised asukohariigis asuva residentsi või eluruumi üürimise, sisustamise ja kasutamisega kaasnevad kulud:

1) residentsi või eluruumi üürilepingu sõlmimise, muutmise, pikendamise ja lõpetamisega kaasnevad kulud, sealhulgas üüritagatis;

2) „Välisteenistuse seaduse“ § 64 alusel välisministri määrusega kehtestatud tingimustele vastava residentsi või eluruumi üür;

3) pliidi, külmiku, pesumasina, pesukuivati, nõudepesumasina ja kliimaseadme paigaldamise ning seadistamise kulud;

4) kommunaalkulud (küte, vesi, kanalisatsioon, prügivedu, hoone halduskulud);

5) gaasikulud 100% ulatuses, kui gaasi kasutatakse ainult residentsi või eluruumi kütmiseks või vee soojendamiseks; kui peale kütmise või vee soojendamise kasutatakse gaasi ka mujal olmes, hüvitatakse gaasikulu kuni 90% ulatuses;

6) elektrikulu lõigetes 11 ja 12 kehtestatud ulatuses;

7) residentsi või eluruumi hooldusremondi kulud enne eluruumi üleandmist välisesinduse teisele teenistujale.“;

**37)** paragrahvi 17 täiendatakse lõigetega 11–13 järgmises sõnastuses:

„(11) Teenistujale hüvitatakse residentsi elektrikulu järgmiselt:  
1) 10% ulatuses esindusruumide olemasolu korral või  
2) 20% ulatuses, kui residentsis on täiendavaid elektriseadmeid, nagu kliimaseade, soojuspump või soojaveeboiler (edaspidi *täiendavad elektriseadmed*), või

3) 80% ulatuses, kui elektrit kasutatakse põhikütteallikana, või  
4) 90% ulatuses, kui elektrit kasutatakse põhikütteallikana ja residentsis on täiendavaid elektriseadmeid.

(12) Teenistujale hüvitatakse eluruumi elektrikulu järgmiselt:

1) 10% ulatuses, kui eluruumis on täiendavaid elektriseadmeid, või  
2) 70% ulatuses, kui elektrit kasutatakse põhikütteallikana, või  
3) 80% ulatuses, kui elektrit kasutatakse põhikütteallikana ja eluruumis on täiendavaid elektriseadmeid.

(13) Lõike 1 punkti 5 ning lõigete 11 ja 12 rakendamisel võib erandeid teha Välisministeeriumi kantsleri või lähetajaministeeriumi kantsleri või kummagi volitatud isiku otsusega.“;

**38)** paragrahvi 17 täiendatakse lõikega 21 järgmises sõnastuses:

„(21) Lemmik- ja koduloomade kaasasolekuga põhjustatud kulusid ei kaeta.“;

**39)** paragrahvi 17 lõige 3 muudetakse ja sõnastatakse järgmiselt:

„(3) Välisesinduses töötava teenistuja majutuskulude katmise täpsem kord sätestatakse „Välisteenistuse seaduse“ § 64 alusel kehtestatud välisministri määruses.“;

**40)** paragrahvi 18 lõikes 1 asendatakse sõnad „reisi- ja tervisekindlustus“ sõnaga „meditsiiniabikindlustus“;

**41)** paragrahvi 18 lõike 2 sissejuhatavat lauseosa täiendatakse pärast sõna „perekonnaliikmed“ sõnaga „vähemalt“;

**42)** paragrahvi 18 lõige 3 muudetakse ja sõnastatakse järgmiselt:

„(3) Lõikes 2 nimetamata, kuid Tervisekassa tervishoiuteenuste loetellu kantud raviteenuste kulud, mida ei ole võimalik hüvitada „Ravikindlustuse seaduse“ § 30 lõike 1 alusel Vabariigi Valitsuse määrusega kehtestatud korras, hüvitatakse esitatud arvete alusel. Lähetusega seotud kaitsesüstimiste kulud hüvitatakse esitatud arvete alusel. Raseduse ja sünnitusega seotud kulude puhul võidakse hüvitada teenistuja või tema perekonnaliikme sõlmitud kindlustuslepingu maksumus.“;

**43)** paragrahvi 18 lõige 5 muudetakse ja sõnastatakse järgmiselt:

„(5) Välisministeerium või lähetajaministeerium katab või hüvitab teenistuja ning temaga kaasasoleva perekonnaliikme käesolevas paragrahvis käsitletud kindlustus- ja ravikulud sõlmitud lepingute kohaselt või katab need tegelike kulude ulatuses esitatud arvete, teenistuja taotluse ning kulude katmise või hüvitamise otsuse alusel.“;

**44)** paragrahvi 18 täiendatakse lõikega 7 järgmises sõnastuses:

„(7) Kui käesolevas paragrahvis nimetatud kulude katmiseks asukohariigis ei ole võimalik sõlmida lõikes 1 nimetatud meditsiiniabikindlustust, katab teenistuja kulud Välisministeerium või lähetajaministeerium.“;

**45)** paragrahvi 19 lõige 4 muudetakse ja sõnastatakse järgmiselt:

„(4) Lõigetes 1 ja 2 nimetatud kulud katab või hüvitab Välisministeerium või lähetajaministeerium esitatud arvete, asjakohaste lepingute või kokkulepete, teenistuja taotluse ning kulude katmise või hüvitamise otsuse alusel.“;

**46)** paragrahvi 20 lõige 1 muudetakse ja sõnastatakse järgmiselt:

„(1) Välisesinduses töötavale teenistujale hüvitatakse alates viieaastase kaasasoleva lapse (või noorema, kui laps käib asukohariigi koolis ja seal on ette nähtud varasem koolikohustus) põhi- ja üldkeskhariduse omandamise kulud, sealhulgas:

1) registreerimis- ja õppemaks ning sellega seoses ettenähtud deposiidid ja muud sarnased kohustuslikud tasud;

2) kohustuslik õppematerjal (välja arvatud deposiidid);

3) kooli poolt ettenähtud järeleaitamistunnid õppekeele omandamiseks;

4) põhjendatud juhul kooli organiseeritud lapse transport kooli ja tagasi 75% ulatuses.“;

**47)** paragrahvi 20 lõikes 4 asendatakse lauseosa „Välisministeeriumi haldusküsimuste asekantsleri või lähetajaministeeriumi kantsleri või tema volitatud isiku“ sõnadega „kulude katmise või hüvitamise“;

**48)** paragrahvi 21 lõiked 1 ja 2 muudetakse ning sõnastatakse järgmiselt:

„(1) Üks kord lähetusaasta jooksul hüvitatakse teenistuja ja temaga kaasasolevate perekonnaliikmete Eestisse puhkusele ja tagasi sõidu kulud.

(2) Välisesindusse lähetamisel ja sealt tagasi kutsumisel hüvitatakse teenistuja ja temaga kaasasolevate perekonnaliikmete sõidukulud. Kahe järjestikuse lähetuse puhul võib põhjendatud juhul otsustada hüvitada sõidukulud Eesti kaudu.“;

**49)** paragrahvi 21 täiendatakse lõikega 21 järgmises sõnastuses:

„(21) Kui teenistuja ja kaasasoleva abikaasa või registreeritud elukaaslase abielu lahutatakse või kooseluleping lõpetatakse välislähetuse jooksul, hüvitatakse endise abikaasa või registreeritud elukaaslase elukohariiki naasmise sõidukulud.“;

**50)** paragrahvi 21 lõiked 3–5 muudetakse ja sõnastatakse järgmiselt:

„(3) Kui välisesinduses töötava teenistuja abikaasa, registreeritud elukaaslane või laps ei ole temaga kaasas, võib üks kord lähetusaasta jooksul hüvitada teenistuja abikaasa, registreeritud elukaaslase, alaealise või põhi- või keskharidust omandava või abivajava vähenenud töövõimega täisealise lapse välisesinduse asukohariiki ja sealt tagasi sõidu kulud ning reisikindlustuse.

(4) Täisaastast lühema lähetusperioodi eest hüvitatakse sõidukulud lähetusperioodiga proportsionaalselt. Põhjendatud juhul võib teha eelmises lauses sätestatust soodsama otsuse.

(41) Üldjuhul hüvitatakse madalama klassi sõidupilet. Juhul kui käesoleva paragrahvi lõigetes 1–3 nimetatud juhtudel kasutatakse isiklikku sõidukit, hüvitatakse sõidukulud kuni Välisministeeriumi või lähetajaministeeriumi kehtestatud piirmäärani.

(5) „Välisteenistuse seaduse“ § 65 lõikes 8 nimetatud isiklikel põhjustel Eestisse ja tagasi sõitmise kulude hüvitamisel otsustatakse igal üksikjuhul eraldi, kas ja kui suures ulatuses sõidukulud hüvitatakse.“;

**51)** paragrahvi 21 lõige 6 tunnistatakse kehtetuks.

**52)** paragrahvi 21 lõige 7 muudetakse ja sõnastatakse järgmiselt:

„(7) Reisikulud hüvitab Välisministeerium või lähetajaministeerium kuludokumentide ning enne reisi esitatud teenistuja taotluse ja langetatud kulude katmise või hüvitamise otsuse alusel.

**53)** määrust täiendatakse §-ga 225 järgmises sõnastuses:

„**§ 225. Ametniku pikaajalisele välislähetusele kohaldatav üleminekusäte**

Kuni 31. detsembrini 2024. a kehtinud Vabariigi Valitsuse 19. detsembri 2012. a määruse nr 115 „Ametniku pikaajalisse välislähetusse saatmise kord, lähetustasu lähtesummad ning lähetustasu arvutamise ja maksmise kord, lähetuskulude hüvitamise tingimused ja kord, hüvitatavate ravikulude loetelu, kaasasoleva perekonnaliikme eest välislähetustasu suurendamise ja maksmise kord ning abikaasatasu maksmise tingimused ja kord“ alusel välislähetusse saadetud ametniku välislähetusele kohaldatakse kuni lähetuse lõppemiseni selles määruses sätestatut.“.

**§ 2. Määruse jõustumine**

Määrus jõustub 1. jaanuaril 2025. a.

Kristen Michal

Peaminister Margus Tsahkna

Välisminister Taimar Peterkop

Riigisekretär